# Referat

**Bestyrelsesmøde**

Tid Onsdag den 02.10.2023 kl. 16.00 – 18.30

Sted Lokale 2, Brovst

Deltagere:

Kristian Gaardsøe, FOA Nordjylland

Carsten Møller Beck, selvsupplerende - AFBUD

Søren Valgreen Knudsen, selvsupplerende

Jette Abildgaard, FOA Frederikshavn

Mette Hardam, KKR Nordjylland

Anne Mette Mortensen, Region Nordjylland

Gitte Drastrup, elevrådsrepræsentant

Pia Asmussen, elevrådsrepræsentant – udtrådt, færdiggjort uddannelse

Jens Roesdahl, SOSU Nord, medarbejderrepræsentant

Kaj Kristian Birket Pedersen, SOSU Nord, medarbejderrepræsentant

Lene Kvist, SOSU Nord, direktør

Mette F. Lyng, SOSU Nord, økonomi- og administrationschef

Referent: Anne Hyttel Agerholm

## Dagsorden onsdag den 27.09.2023

1. Godkendelse af dagsorden
2. Revideret politik vedr. arbejdsrelateret stress - bilag
3. Politik vedr. vold og krænkende handlinger - bilag
4. Ansøgning om udbudsgodkendelse til grundforløb 2 og hovedforløb, erhvervsuddannelsen til ambulancebehandler på SOSU Nord i Hjørring
5. Ansøgning om udbudsgodkendelse til hovedforløb, erhvervsuddannelsen social- og hjælperuddannelse på SOSU Nord i Hobro
6. Ansøgning om udbudsgodkendelse til hovedforløb, erhvervsuddannelsen social- og hjælperuddannelse på SOSU Nord i Frederikshavn
7. Ansøgning om udbudsgodkendelse til hovedforløb, erhvervsuddannelsen social- og hjælperuddannelse på Læsø (pop-up)
8. Perioderegnskab 2. kvt. 2023, herunder budgetopfølgning og aktivitetsopgørelse v/Økonomi- og ressourcechef Mette F. Lyng – bilag
9. Mødeplan for 2024 – bilag
10. Orientering ved formanden
    1. Orientering fra Danske SOSU-skolers årsmøde 2023
11. Orientering ved direktøren
    1. Orientering om break-evenberegninger for SOSU Nords afdelinger
    2. Etablering af Nordjysk Sundhedsalliance – bilag
    3. Undersøgende tilsyn om for sent aflyst tegnsprogstolkning
    4. Udtagelse af SOSU Nord i tilsyn med afholdelse af prøver i AMU 2023
    5. Tilsyn med bestyrelsesuddannelseskravet på institutioner for erhvervsrettet uddannelse
    6. Forslag til Finanslov 2024 - bilag
    7. Årsrapport og revisionsprotokollat 2022
    8. Igangsættelse af proces for renovering/til-/ombygning af SOSU Nord i Hjørring
    9. Status på fælles campus-byggeri i Hobro – bilag
12. Underskrift på referat fra tidligere bestyrelsesmøder den 29.03.2023 og den 21.06.2023
13. Eventuelt
14. Næste møde

### Godkendelse af dagsorden

**Det indstilles til bestyrelsen at godkende dagsordenen.**

*Formanden startede mødet med en kort drøftelse af habilitet samt bestyrelsens rolle.*

*Dagsordenen blev herefter godkendt med den bemærkning, at pkt. 2 udgår, da der efter oplægget til politik er udarbejdet er kommet en ny AT-vejledning om arbejdsrelateret stress som ikke er indarbejdet i oplægget. Da oplægget blev behandlet i MIO d. 28.09.23 var der enighed om at sende det retur til fornyet drøftelse / opdatering i arbejdsmiljøudvalget. Oplægget til politik genfremsættes til bestyrelsens godkendelse, når dette er sket.*

### Politik vedr. arbejdsrelateret stress - bilag

SOSU Nords politik for forebyggelse og håndtering af stress fra 2019 er revideret af skolens arbejdsmiljøudvalg og foreslås omdøbt til udarbejdet forslag til *politik vedr. arbejdsrelateret stress*, og drøftes i MIO d. 28.09.

Politikken skaber et fælles afsæt for at arbejde med at udvikle det psykiske arbejdsmiljø, fremme trivsel og forebygge stress. I politikken beskrives SOSU Nords værdier i relation til forebyggelse og håndtering af stress samt ledelsens og arbejdsmiljø- og samarbejdsorganisationens opgaver i denne sammenhæng.

Den tilhørende retningslinje vedr. arbejdsrelateret stress beskriver personalelederes og medarbejderes opgaver i forhold til forebyggelse og håndtering af stress i teams og afdelinger. Retningslinje vedr. arbejdsrelateret stress færdiggøres og implementeres efter drøftelsen af politikken i MIO og godkendelse i bestyrelsen.

**Det indstilles til bestyrelsen at godkende politik for arbejdsrelateret stress. OBS: Bilag kan blive revideret efter behandling i MIO d. 28.09.2023**

*Punktet blev ikke behandlet.*

### 3. Politik vedr. vold og krænkende handlinger - bilag

SOSU Nord udarbejdede i 2019 udarbejdet et udkast til Politik til forebyggelse af vold og krænkende handlinger, og påbegyndte en dialog- og implementeringsproces i enkelte teams. Processen blev aldrig færdiggjort på grund af gentagende hjemsendelser under COVID-19.

Arbejdsmiljøudvalget har med afsæt i udkastet fra 2019 udarbejdet et nyt udkast til Politik *vedr. vold og krænkende handlinger*, som skal drøftes i MIO d. 28.09.2023 forud for godkendelse i bestyrelsen.

Politikken skaber et fælles afsæt for at arbejde med at forebygge vold og krænkende handlinger. I politikken beskrives SOSU Nords værdier i relation til forebyggelse og håndtering af vold og krænkende handlinger samt ledelsens og arbejdsmiljø- og samarbejdsorganisationens opgaver i denne sammenhæng.

Den tilhørende retningslinje vedr. vold og krænkende handlinger beskriver personalelederes og medarbejderes opgaver i forhold til forebyggelse og håndtering af vold og krænkende handlinger i teams og afdelinger. Retningslinje vedr. vedr. vold og krænkende handlinger færdiggøres og implementeres efter drøftelsen af politikken i MIO og bestyrelse.

**Det indstilles til bestyrelsen at godkende politik for vold og krænkende handlinger. OBS: Bilag kan blive revideret efter behandling i MIO d. 28.09.**

*Politikken er godkendt*

### 4. Ansøgning om udbudsgodkendelse til grundforløb 2 og hovedforløb, erhvervsuddannelsen til ambulancebehandler på SOSU Nord i Hjørring

Ambulancedriften i Region Nordjylland varetages fra 01.04.2022 af Region Nordjyllands Præhospitale Virksomhed og ambulancefirmaet PreMed. De to nye aktører på ambulanceområdet har et ønske om at uddannelsen til ambulancebehandler fremover bliver tilgængelig i Nordjylland.

Børne- og Undervisningsministeriet har i marts 2023 udmeldt pulje til bedre uddannelsesdækning i udkantsområder, og giver i den sammenhæng mulighed for ansøgning om godkendelse til oprettelse af nye uddannelses-satellitter for udbud, som den ansøgende institution allerede er godkendt til.

SOSU Nord har tidligere forespurgt daværende børne- og undervisningsminister Pernille Rosenkrands-Theil om mulighed for at ansøge om ny-godkendelse af ambulancebehandleruddannelsen til SOSU Nord og er blevet henvist til puljen.

SOSU Nords ledelse indstiller derfor til bestyrelsen, at skolen genansøger om ny-godkendelse at udbyde erhvervsuddannelsen til ambulancebehandleruddannelsen (grundforløb 2 og hovedforløb) på skolens afdeling i Hjørring, samt ansøger om etableringstilskud til det nye uddannelsesudbud.

SOSU Nords ledelse peger på Hjørring som et kommende sted for den nye uddannelse, da placeringen falder indenfor ministeriets definition af udkantskommuner, og fordi uddannelsen hér vil kunne indgå i et tvær- og sundhedsfagligt uddannelsesmiljø med grund- og hovedforløb social- og sundhedshjælper og social- og sundhedsassistent.

Et kommende uddannelsesudbud i Hjørring forventes at betjene Region Nordjylland, PreMed og dele af Region Midtjylland.

Ansøgningen er pt. til høring i regionsrådet. Dels fordi Region Nordjylland er arbejdsgiver for eleverne på uddannelsen, og dels fordi regionsrådet er høringspart, når det handler om placering af erhvervsuddannelsernes grundforløb. Regionsrådet behandler sagen på møde d. 26.06.2023.

Den samlede ansøgning, inkl. regionsrådets høringssvar, skal indsendes til Børne- og Undervisningsministeriet senest d. 01.08.2023.

Arbejdsgivererklæring fra Den Præhospitale Virksomhed i Region Nordjylland og PreMed var vedlagt til dagsordenen for mødet d. 21.06.2023.

**Bestyrelsesmøde d. 21.06.2023 (ikke beslutningsdygtigt)**

*De tilstedeværende bestyrelsesmedlemmer anbefaler, at ansøgningen indsendes, men at beslutningen skal bekræftes ved mailhøring af den samlede bestyrelse.*

Beslutningen er efterfølgende bekræftet ved mailhøring afsluttet d. 03.07.2023

**Indstilling: Punktet behandles ikke på mødet, men beslutning fra bestyrelsesmøde d. 21.06.2023 og efterfølgende mailhøring bekræftes til bestyrelsesprotokollen.**

*Beslutningen fra bestyrelsesmødet d. 21.06.23 er bekræftet*

### 5. Ansøgning om udbudsgodkendelse til hovedforløb, erhvervsuddannelsen social- og hjælperuddannelse på SOSU Nord i Hobro

Mariagerfjord Kommune har et ønske om at SOSU Nord etablerer et fast udbud af hovedforløb social- og sundhedshjælper i Hobro. I den forbindelse er Mariagerfjord Kommune anmodet om at udfærdige en arbejdsgivererklæring med bekræftelse på følgende:

* at kommunen er indforstået med, at uddannelsesudbuddet kun realiseres, hvis kommunen forpligter sig til at ansætte minimum 2 x 23 elever på hovedforløbet til social- og sundhedshjælperuddannelsen om året
* at kommunen forpligtiger sig til – som minimum - at fastholde mål for antal elever på social- og sundhedsassistentuddannelsen, jf. kommunefordeling besluttet i KKR Nordjylland for 2022
* at kommunen forpligter sig til at indgå i en dialog med SOSU Nord om at øge antallet af lærepladser på pædagogisk assistentuddannelse, og aftale fælles måltal herfor
* at kommunen sammen med SOSU Nord vil styrke samarbejdet om elevernes overgange mellem skole og oplæring i social- og sundhedsuddannelserne og på pædagogisk assistentuddannelse med henblik på at styrke elevernes gennemførelse
* at kommunen forpligter sig til at reducere frafald i oplæringsperioderne på begge social- og sundhedsuddannelser inden opstart af nyt lokalt hovedforløb (målt ift. 2021)

Betingelserne i arbejdsgivererklæringen er aftalt i SOSU Nords bestyrelse i marts 2022. Dog er det påkrævede deltagerantal justeret i forhold til skolens seneste beregninger af break-even for en samlet balance af EUD-aktiviteten (grundforløb 1, grundforløb 2 og hovedforløb) i afdelingen.

Mariagerfjord og Frederikshavn Kommunes ønske om etablering af et hovedforløb til social- og sundhedshjælperuddannelsen er samlet drøftet i SOSU Nords lokale uddannelsesudvalg (LUU) d. 06.06.2023, som udtrykker bekymring i forbindelse med udbuddet i Frederikshavn, særligt ift. om det vil få konsekvenser for afdelingen i Hjørring eksempelvis i form af, at elever fra Hjørring kommune vil blive flyttet til Frederikshavn for at få bæredygtige hold der. SOSU Nord har understreget, at dette er der taget højde for, med de forudsætninger, som kommunerne forpligter sig på i arbejdsgivererklæringen om, at der skal laves uddannelsesaftaler med 2x23 elever. LUU påpeger, at der ofte ses frafald på uddannelsen, og at 2x23 elever derfor er sårbart. (note: LUU er ikke præsenteret for SOSU Nords break-even-beregninger).

LUU finder det nødvendigt med overvejelser som klassesammensætning, lærerkapacitet, faglig- og personlig sparring til underviserne, frafald og studiemiljø for eleverne.

LUU pointerede yderligere, at udbud i lokalafdelingerne også kan fremme gennemførelsen.

SOSU Nords ledelse indstiller samlet set til bestyrelsen, at skolen ansøger om godkendelse at udbyde hovedforløb social- og sundhedshjælper på skolens afdeling i Hobro, da Mariagerfjord Kommune bekræfter, at de er indforståede med de forudsætninger, som SOSU Nord har opstillet for etablering af udbuddet.

Sammen med ansøgningerne om udbudsgodkendelse i Hobro ansøges også om midler til etableringsomkostninger.

**Bestyrelsesmøde d. 21.06.2023 (ikke beslutningsdygtigt)**

*De tilstedeværende bestyrelsesmedlemmer anbefaler, at ansøgningen indsendes, men at beslutningen skal bekræftes ved mailhøring af den samlede bestyrelse.*

Beslutningen er efterfølgende bekræftet ved mailhøring afsluttet d. 03.07.2023

**Indstilling: Punktet behandles ikke på mødet, men beslutning fra bestyrelsesmøde d. 21.06.2023 og efterfølgende mailhøring bekræftes til bestyrelsesprotokollen.**

*Beslutningen fra bestyrelsesmødet d. 21.06.23 er bekræftet*

### 6. Ansøgning om udbudsgodkendelse til hovedforløb, erhvervsuddannelsen social- og hjælperuddannelse på SOSU Nord i Frederikshavn

Frederikshavn Kommune har et ønske om at SOSU Nord etablerer et fast udbud af hovedforløb social- og sundhedshjælper i Frederikshavn. I den forbindelse er Frederikshavn Kommune anmodet om at udfærdige en arbejdsgivererklæring med bekræftelse på følgende:

* at kommunen er indforstået med, at uddannelsesudbuddet kun realiseres, hvis kommunen forpligter sig til at ansætte minimum 2 x 23 elever på hovedforløbet til social- og sundhedshjælperuddannelsen om året
* at kommunen forpligtiger sig til – som minimum - at fastholde mål for antal elever på social- og sundhedsassistentuddannelsen, jf. kommunefordeling besluttet i KKR Nordjylland for 2022
* at kommunen forpligter sig til at indgå i en dialog med SOSU Nord om at øge antallet af lærepladser på pædagogisk assistentuddannelse, og aftale fælles måltal herfor
* at kommunen sammen med SOSU Nord vil styrke samarbejdet om elevernes overgange mellem skole og oplæring i social- og sundhedsuddannelserne og på pædagogisk assistentuddannelse med henblik på at styrke elevernes gennemførelse
* at kommunen forpligter sig til at reducere frafald i oplæringsperioderne på begge social- og sundhedsuddannelser inden opstart af nyt lokalt hovedforløb (målt ift. 2021)

Betingelserne i arbejdsgivererklæringen er aftalt i SOSU Nords bestyrelse i marts 2022. Dog er det påkrævede deltagerantal justeret i forhold til skolens seneste beregninger af break-even for en samlet balance af EUD-aktiviteten (grundforløb 1, grundforløb 2 og hovedforløb) i afdelingen.

SOSU Nord har modtaget respons fra Frederikshavn ift. arbejdsgivererklæringen d. 09.06.2023 – vedlagt i bilag.

Mariagerfjord og Frederikshavn Kommunes ønske om etablering af et hovedforløb til social- og sundhedshjælperuddannelsen er samlet drøftet i SOSU Nords lokale uddannelsesudvalg (LUU) d. 06.06.2023, som udtrykker bekymring i forbindelse med udbuddet i Frederikshavn, særligt ift. om det vil få konsekvenser for afdelingen i Hjørring eksempelvis i form af, at elever fra Hjørring kommune vil blive flyttet til Frederikshavn for at få bæredygtige hold der. SOSU Nord har understreget, at dette er der taget højde for, med de forudsætninger, som kommunerne forpligter sig på i arbejdsgivererklæringen om, at der skal laves uddannelsesaftaler med 2x23 elever. LUU påpeger, at der ofte ses frafald på uddannelsen, og at 2x23 elever derfor er sårbart. (note: LUU er ikke præsenteret for SOSU Nords break-even-beregninger).

LUU finder det nødvendigt med overvejelser som klassesammensætning, lærerkapacitet, faglig- og personlig sparring til underviserne, frafald og studiemiljø for eleverne.

LUU pointerede yderligere, at udbud i lokalafdelingerne også kan fremme gennemførelsen.

På baggrund af de samlede input, indstiller SOSU Nords ledelse til bestyrelsen at drøfte Frederikshavn Kommunes forbehold i forhold til forudsætningerne opstillet fra SOSU Nords side – herunder om der skal tages initiativ om uddybende dialog/drøftelse om ønsket / forudsætninger eller beslutning om indsendelse af ansøgning skal tages på det foreliggende grundlag.

**Bestyrelsesmøde d. 21.06.2023 (ikke beslutningsdygtigt)**

*De tilstedeværende bestyrelsesmedlemmer anbefaler de øvrige bestyrelsesmedlemmer, at SOSU Nord ikke ansøger om at udbrede hovedforløbet social- og sundhedshjælper til Frederikshavn, da de forudsætninger, som SOSU Nords bestyrelse har fremsat for at kunne imødekomme Frederikshavn Kommunes ønske på nuværende tidspunkt ikke er imødekommet fra kommunens side. Bestyrelsen ønsker at fortsætte dialogen med Frederikshavn Kommune.*

*Beslutningen skal bekræftes ved mailhøring af den samlede bestyrelse.*

Ved mailhøringen indløb indsigelse til beslutningen fra Mette Hardam, der anfører, at

* Frederikshavn Kommune har gode erfaringer med at samarbejde med SOSU-skolen lokalt
* der på baggrund af andelen af ufaglærte i Frederikshavn kommune netop vil være et belæg for et hovedforløb. Det fremgår at det er kommunens forventning at kunne understøtte to hold SSH årligt.
* Derudover bør lukningen af Danish Crown også tages med i betragtning

Mette Hardam kan ikke tiltræde indstillingen, da hun mener, at det vil svække uddannelsesmulighederne i hele Regionen.

**Indstilles til fornyet drøftelse i bestyrelsen. Der har været afholdt møde mellem repræsentanter fra SOSU Nords bestyrelse og borgmester i Frederikshavn Kommune d. 21.08.2023, og der er aftalt opfølgende møde på administrativt niveau d. 27.09.2023**

*Direktøren orienterede om udkommet af mødet hvor der var en god dialog om de forskellige veje der skal arbejdes med, for at der i fremtiden kan skabe grobund for bæredygtige hold på grundforløb 2 til social- og sundhedsuddannelserne i Frederikshavn. Tilstrækkeligt med elever på grundforløb 2 er forudsætning for at skabe grundlag for på sigt at skabe hovedforløbet til social- og sundhedshjælper i Frederikshavn*

*Bestyrelsen tog orienteringen til efterretning*

### 7. Ansøgning om udbudsgodkendelse til hovedforløb, erhvervsuddannelsen social- og hjælperuddannelse på Læsø (pop-up)

Læsø Kommune ønsker mulighed for at uddanne ét enkelt, mindre hold social- og sundhedshjælper meritforløb (EUV1) for voksne ufaglærte med flere års erfaring fra social- og sundhedsområdet.

Forløbet er tænkt planlagt som et forløb, der startes med et indledende AMU-forløb (efterår 2023), realkompetencevurdering ift. EUV1, og et forventet afkortet EUV1-forløb for de deltagere, der opfylder betingelserne for EUV1.

SOSU Nords ledelse indstiller til bestyrelsen, at skolen ansøger om godkendelse at udbyde hovedforløb social- og sundhedshjælper på som pop-up på Læsø under forudsætning af, at forløbet samlet set vil være udgiftsneutralt for SOSU Nord..

SOSU Nord har aftalt møde med Styrelsen for Uddannelse og Kvalitet (STUK) d. 26.06.2023 med henblik på at afklare, hvordan forløbet kan understøttes fra ministeriet / puljen for bredere uddannelsesudbud eller via andre muligheder, dispensationsmuligheder etc.

Det lokale uddannelsesudvalgs bemærkninger hertil er de samme som i de tor forudgående punkter.

**Bestyrelsesmøde d. 21.06.2023 (ikke beslutningsdygtigt)**

*De tilstedeværende bestyrelsesmedlemmer anbefaler, at ansøgningen indsendes, men at beslutningen skal bekræftes ved mailhøring af den samlede bestyrelse.*

Beslutningen er efterfølgende bekræftet ved mailhøring afsluttet d. 03.07.2023

**Indstilling: Punktet behandles ikke på mødet, men beslutning fra bestyrelsesmøde d. 21.06.2023 og efterfølgende mailhøring bekræftes til bestyrelsesprotokollen.**

*Beslutningen fra bestyrelsesmødet d. 21.06.23 er bekræftet*

### 8. Perioderegnskab 2. kvt. 2023, herunder budgetopfølgning og aktivitetsopgørelse v/Økonomi- og ressourcechef Mette F. Lyng

***Overordnet resultat:***

Der er foretaget budgetopfølgning efter 2. kvt. 2023, og det forventede resultat for 2023 viser et overskud på 1,9 mio. kr. Et resultat, der ligger på niveau med budgetopfølgningen efter 1. kvt. 2023 og et forbedret resultat på 0,2 mio. kr. i forhold til det oprindelige budget.

***Aktivitet:***

Ved budgetopfølgning efter 2. kvt. 2023 forventes en samlet aktivitet på 1.282 årselever. Et fald på 17 årselever i forhold til budgetopfølgningen efter 1. kvt. 2023, men en samlet stigning på 62 årselever i forhold til budgettet.

På EUD-området er afvigelsen i 2. kvt. 2023 et forventet fald på 4 årselever, men stadig et forbedret resultat i forhold til det oprindeligt budget på 67 årselever.

* Det samlede grundforløb blev nedjusteret med 16 årselever efter 1. kvt. men efter 2. kvt. forventes den samlede nedgang at være 21 årselever i forhold til budget. Nedjusteringen kommer som følge af augustoptaget på grundforløb 1 og 2.

Grundforløb 1 falder med 6 årselever ift. 1. kvt. og 20 årselever under det budgetlagte Afvigelsen skyldes en forventning til budgettet på 168 elever, hvor det det realiseret blev 117 elever. 24 elever færre i lokalafdelingerne, hvoraf vi har nedlagt holdet i Frederikshavn og en nedjustering i antal elever i Hjørring og på EUX grundforløb 1.

Grundforløb 2 falder med 10 årselever i forhold til 1. kvt., men ligger på niveau med det budgetlagte. På vores januar-optag var der større frafald end forventet og ved augustoptaget var der budgetlagt 437 elever, hvor det realiserede elevtal blev 396 elever. I forhold til 1. kvt. har der været brug for nedjustering og det har primært været GF2 Aalborg og EUX.

* På hovedforløbsområdet er der samlet en stigning på 12 årselever, der fordeler sig med 4 årselever på hver uddannelse, som skyldes flere elever ved start i 2023. En samlet stigning på 88 årselever i forhold til det oprindelige budget. Stigningen på de 88 årselever findes på ekstra EUV hold på den pædagogiske assistentuddannelse, ekstra EUV hold og flere elever ved januar optaget på social- og sundhedshjælper uddannelsen og på social- og sundhedsassistent uddannelsen er det flere elever ved start i efteråret 2022 og foråret 2023.

For Kursus Nord er der en samlet fald på 14 årselever i forhold til budgetopfølgningen 1. kvt. 2023, dog kun et fald på 5 årselever i forhold til budgettet. Afvigelsen er primært at finde på ungeområdet, hvor der har været mindre aktivitet i foråret, hvilket gør at vi har reduceret forventningerne til efterårets aktivitet. Aktivitet på det samlede AMU-området følger budgetopfølgningen 1. kvt. og har stadig et forbedret resultat på 11 årselever i forhold til budgettet. Det samlede AMU-område består af aktivitet fra Undervisningsministeriets takskatalog samt indtægtsdækkede virksomhed fra anden rekvirent.

***Indtægter:***

De samlede indtægter stiger med 2 mio. kr. i forhold til 1. kvt. budgetopfølgning og 8,8 mio. kr. i forhold til det budgetlagte.

På den taxameterfinansierede indtægt er der en merindtægt på 0,2 mio. kr. i forhold til budgetopfølgning 1. kvt. og 7 mio. kr. i forhold til det budgetlagte. På baggrund af den faldende aktivitet på 17 årselever består den mindre merindtægt af stigning på hovedforløbet, med større taxametertakst end grundforløbet og Kursus Nord, som har den faldende aktivitet. Hertil kommer en stigning på fælles- og bygningsindtægten på 0,1 mio. kr., stigning på 0,4 mio. kr. på administrationsgebyr på AMU-området samt stigning på færdiggørelsestaxameteret på hovedforløbet på 0,3 mio. kr.

I forbindelse med 2. kvt. opfølgning er kvalitetsudviklingsmidler øget med 0,4 mio. kr. efter udmøntning af puljen efter finanslovens vedtagelse, men den samlede indtægt i forhold til budgettet falder med 0,7 mio. kr., hvilke skyldes puljemidler til styrkelse af overgang mellem grundforløb og hovedforløb ikke blev udmøntet i finansloven for 2023.

Indtægtsdækket virksomhed falder med 0,1 mio. kr. i forhold til budgetopfølgningen 1. kvt. som følge af forventet aktivitetsnedgang på ungeområdet. Samlet i forhold til budget stiger indtægtsdækkede virksomhed med 0,4 mio. kr.

Speciel pædagogisk støtte (SPS) er stadig stigendei forhold til 1. kvt. med 1,2 mio. kr. og er samlet set steget 1,8 mio. kr. i forhold til budgettet.

Projekter er på niveau med budgetopfølgningen 1. kvt. Der vil dog stadig blive tilført nye projekter.

Øvrige indtægter stiger med 0,2 mio. kr., hvilket skyldes merindtægt på tompladser ved salg af AMU-aktivitet samt stigning i deltagerbetaling.

***Udgifter:***

De samlede udgifter stiger med 2 mio. kr. i forhold til budgetopfølgningen 1. kvt. og 8,6 mio. kr. i forhold til det budgetlagte.

På undervisningsrelateret løn er der en merudgift på 2,4 mio. kr. i forhold til budgetopfølgning 1. kvt. Afvigelsen skyldes stigende SPS, merudgift på øvrige støttefunktioner samt at det ikke efterårets forventede mindre-aktivitet efter 2. kvt. budgetopfølgning, ikke har været muligt at nedjustere svarende til aktivitetsudviklingen. Den samlede stigning på 8 mio. kr. i forhold til budgettet henføres til aktivitetsstigning på 62 årselever.

Undervisningsrelateret driftsudgifter falder med 0,1 mio. kr. i forhold til budgetopfølgningen 1. kvt. og 0,8 mio. kr. i forhold til budgettet. Afvigelserne er primært at finde på undervisningsmaterialer, hvor udgift til E-bøger og licenser falder, da der er indgået ny aftale med Gyldendal.

IT-udgifter stiger med 0,1 mio. kr. i forhold til budgettet, hvilket skyldes vikarudgifter i forbindelse med orlov i IT-support og nødvendig kompetenceudvikling.

Fællesudgifter falder med 0,3 mio. kr. i forhold til budgetopfølgningen 1. kvt. Mindre-udgiften findes i budgetposterne bidrag, tab på debitor og foreningstilskud.

På ledelses- og administrationsområdet stiger lønomkostningerne med 0,6 mio. kr. i forhold til budgettet Afvigelsen skyldes nødvendig, aftalt opnormering i skemalægning if.m. budgetopfølgningen efter 1. kvt, grundet aktivitetsstigning, samt mindre stigning på ledelsesområdet, Stigningen på ledelsesområdet vedrører omlægning af en stilling som pædagogisk koordinator til ny teamlederfunktion samt en mindre opnormering på 0,2 årsværk. Budgetopfølgningen i forhold til 1. kvt. ligger på niveau.

Bygningsdrift stiger med 0,3 mio. kr i forhold til budgetopfølgningen 1. kvt. Afvigelsen skyldes stigende huslejeudgifter i efteråret samt stigende afskrivninger på grund af planlagt udskiftning af sydudgang og nødvendig udskiftning af nordindgang På Sporet. I forhold til budgettet er der en samlet stigning på 1,1 mio. kr. som skyldes stigende renter og omkostninger til realkreditlån.

Det administrative fællesskab Campus På Sporet falder med 0,2 mio. kr., som skyldes etablering af ny sydindgang, hvor den budgetlagte udgift omlægges til afskrivning på hver skole.

*Budgetopfølgningen for 2. kvartal tages til efterretning*

### 9. Mødeplan for 2024 – bilag

**Der indstilles til, at Bestyrelsen godkender forslaget til mødeplanen for 2024.**

*I forhold til det udsendte forslag aftaltes følgende ændringer:*

*Mødet d. 31.1 flyttes til 1.2 2024*

*Mødet d. 2.4 flyttes til 3.4. 2024 fra 13-15.30*

*Mødet i juni skal flyttes til torsdag 20.6 2024*

*Mødet i december flyttes til torsdag d.12.12 2024*

### 10. Orientering ved formanden

Orientering fra Danske SOSU-skolers årsmøde 2023

**Det indstilles til bestyrelsen at tage orienteringen til efterretning.**

*Bestyrelsen tog orienteringen til efterretning*

### 11. Orientering ved direktøren

* 1. **Etablering af Nordjysk Sundhedsalliance**

SOSU Nord, SOSU STV og UCN holdt i efteråret 2022 møder med henholdsvis Region Nordjyllands udvalg for Uddannelse, Arbejdsmiljø og Rekruttering og regionens koncernledelse. Som opfølgning på møderne er der efterfølgende arbejdet med at etablere en Nordjysk Sundhedsalliance. I arbejdet deltager Region Nordjylland, KKR Nordjylland, AAU, UCN, SOSU STV og SOSU Nord.

På mødet gives kort præsentation af målsætninger og arbejdsform for sundhedsalliancen.

*Orienteringen taget til efterretning. Det aftaltes at præsentationen udsendes særskilt efter mødet.*

* 1. **Undersøgende tilsyn om for sent aflyst tegnsprogstolkning**

SOSU Nord er udtaget til et undersøgende tilsyn, da styrelsen for undervisning og kvalitet (STUK) har et stort fokus på for sent aflyste tolkeopgaver, som kan være forbundet med unødvendige udgifter. Formålet med et undersøgende tilsyn er:

* Forebyggende effekt

Tilsynet kan bruges til at skabe en generel opmærksomhed om konkrete problemstillinger, som institutionerne kan arbejde videre med.

* Indsamling af viden

Fokus er at understøtte, at styrelsen får et bredere kendskab til og vejledning af institutioner, herunder også kendskab til god praksis med potentiale for videndeling til andre institutioner.

SOSU Nord har 2022 haft et samlet forbrug på tolkning på 723.198 kr., heraf blev 133.060 kr. brugt til betaling af for sent aflyste tolkeopgaver. Det svarer til 18 % af detsamlede forbrug. På ungdomsuddannelserne er gennemsnittet 11%.

En tolkeopgave er rettidigt aflyst, hvis aflysningen modtages af tolkeleverandøren fem hverdage eller tidligere forud for påbegyndelsen af den tolkeopgave, der ønskes aflyst.

Styrelsen informerer i forbindelse med tilsynet om, at uddannelsessteder, som anvender tolkebistand, har mulighed for at søge om støtteformen ”Introduktion til tolk”, som består af samtaler mellem uddannelsesstedet og tolkebrugeren. Formålet er blandt andet, at tolkebrugeren får en introduktion til praksis for bestilling/afbestilling af tolk samt oplyses om fristen for "for sent aflyste" tolkeopgaver og vigtigheden af aflysning tidligst muligt. Styrelsen meddeler samtidig, at der ikke foretages yderligere i forbindelse med det undersøgende tilsyn. Tilsynet afsluttes derfor uden bemærkninger.

**Til orientering for bestyrelsen**

*Orienteringen taget til efterretning*

* 1. **Udtagelse af SOSU Nord i tilsyn med afholdelse af prøver i AMU 2023**

STUK har på basis af data fra alle institutioner om afholdelse af prøver på AMU i perioden 1., 2. og 3. kvartal 2022 udtaget i alt 10 institutioner til tilsyn. SOSU Nord skiller sig ud på dette område: Bevis ikke opnået på grund af afbrud eller udeblivelse. I alt 23 % af deltagerne har ikke opnået bevis på grund af afbrud eller udeblivelse, hvor landsgennemsnittet er 7%.

SOSU Nord har indsendt redegørelse for forholdene, der dels belyser hvilke hold, der er berørt, samt beskrivelse af præciserede arbejdsgange, procedurer og interne vejledninger, som er under implementering.

SOSU Nord afventer pt. tilbagemelding på redegørelsen.

**Til orientering for bestyrelsen**

*Orienteringen taget til efterretning*

* 1. **Tilsyn med bestyrelsesuddannelseskravet på institutioner for erhvervsrettet uddannelse**

Styrelsen for Undervisning og Kvalitet (STUK) gennemfører i dette efterår et undersøgende tilsyn med bestyrelsesuddannelseskravet på institutioner for erhvervsrettet uddannelse.

Tilsynet fremgår af afsnit 9.7 i Tilsynsplan 2023, og tilsynet vil omfatte alle institutioner omfattet af lov om institutioner for erhvervsrettet uddannelse.

Tilsynet vil blive gennemført ved, at bestyrelsen på hver institution skal udfylde et spørgeskema, som indeholder spørgsmål i følgende tre kategorier: Baggrundsspørgsmål, gennemførelse af bestyrelsesuddannelse – udefrakommende medlemmer og gennemførelse af bestyrelsesuddannelse – medarbejder- og elevrepræsentanter.

Styrelsen forventer at udsende spørgeskemaet i uge 39-40 med frist ultimo uge 44 for bestyrelsens besvarelse af spørgeskemaet. Der laves én samlet besvarelse af spørgeskemaet. Der er udsendt doodle ift. planlægning af et teamsmøde, hvor spørgeskemaet bliver gennemgået med henblik på fælles besvarelse.

**Det indstilles til bestyrelsen at tage orienteringen til efterretning.**

*Orienteringen taget til efterretning. Spørgeskemaet blev udfyldt på mødet, da det ikke har været muligt at finde et tidspunkt til fælles teams møde inden deadline.*

* 1. **Forslag til Finanslov 2024**

Danske SOSU-skolers sekretariat har udarbejdet notat om finanslovsforslag 2024 på de områder, der er målrettet erhvervsskoleområdet / social- og sundhedsuddannelserne. Finanslovsforslaget rummer takstforhøjelser udover den almindelige pris- og lønregulering på særligt på EUX-området, som dog fortsat er bagud ift. øvrige taxametre.

Kvalitetsudviklingspuljen, der fordeles efter aktivitet i foregående år, udgør 208,6 mio. kr. i forslaget for 2024 mod 197,7 mio. kr. i 2023.

Derudover er afsat reserve på 102,3 mio. kr. i 2024 til udmøntning i efterårets forhandlinger på erhvervsskoleområdet.

Undervisningstaxameteret på AMU er reduceret i forslaget til finanslov, fordi den nuværende midlertidige takstforhøjelse på baggrund af tidligere VEU-trepartsaftaler udløber i 2023. Efterfølgende er der indgået VEU-trepartsaftale d 12.09.2023, der permanentgør takstforhøjelsen.

**Til orientering for bestyrelsen**

*Orienteringen taget til efterretning*

* 1. **Orientering om break-evenberegninger for SOSU Nords afdelinger**

Ledelsen har udarbejdet model for beregning af break-even på SOSU Nords erhvervsuddannelser, og for lokalafdelingerne Aars, Hobro, Frederikshavn og Brovst.

På mødet gennemgås kort break-even på SOSU Nords afdelinger i Hobro, Aars, Frederikshavn, Brovst og Hjørring.

**Til orientering for bestyrelsen**

*Orienteringen taget til efterretning*

* 1. **Årsrapport og revisionsprotokollat 2022**

Styrelsen for Undervisning og Kvalitet (STUK) har i mail af 15.09.2023 kvitteret for modtagelsen af SOSU Nords årsrapport og tilhørende revisionsprotokollat m.v. for regnskabsåret 2022 samt bestyrelsestjekliste og bestyrelsens stillingtagen, der er indberettet og signeret med digital signatur.

STUKs gennemgang af materialet har ikke givet anledning til bemærkninger.

Det er samtidig styrelsens vurdering, at institutionen i bestyrelsens stillingtagen har taget tilstrækkelig stilling til revisors eventuelle kritiske eller/og væsentlige bemærkninger. Styrelsen har på denne baggrund afsluttet sagsbehandlingen af årsrapporten.

**Til orientering for bestyrelsen**

*Orienteringen taget til efterretning*

* 1. **Igangsættelse af proces for renovering/til-/ombygning af SOSU Nord i Hjørring - bilag**

Der er igangsat en proces i forbindelse med planlægning og opstart af renovering/om/tilbygning på SOSU Nords afdeling i Hjørring. Som en del af processen er der nedsat en styregruppe, hvis formål er beskrevet i kommissoriet, som er vedhæftet som bilag.

Der arbejdes på at få kontakt til AP Møllerfonden med henblik på medfinansiering til projektet.

**Til orientering for bestyrelsen**

*Orienteringen taget til efterretning*

* 1. **Status på fælles campus-byggeri i Hobro – bilag**

SOSU Nord indgår i arbejdet med etablering af nyt campus-byggeri i Hobro, og SOSU Nords bestyrelse skal på et senere tidspunkt tage stilling til, om vi vil indgå i campus-samarbejdet som lejer eller ejer.

Campus-partnerkredsen er for nuværende HEG, Erhvervsakademiet DANIA, Mariagerfjord Kommunes 10. klassecenter og SOSU Nord.

Aktuelt er igangsat arbejde med at formulere en mulig ejeraftale for de institutioner, der måtte vælge at indgå som ejer ligesom HEG. Samtidig igangsættes arbejde med at formulere samarbejdsaftale i forhold til drift af campus. Der arbejdes derudover på at finde en byggerådgiver til at varetage udarbejdelsen af et byggeprogram i samarbejde med de deltagende skoler. Dette arbejde forventes finansieret af bevilling fra lokal fond.

Finansielt skal der tilvejebringes anslået 100 mio. kr. fra fonde og andre tilskudsgivere udover de 25 mio. kr. som er lovet i tilskud i form af byggegrund fra Mariagerfjord Kommune.

Regionsrådet har lovmæssig mulighed for at yde støtte til ungdomsuddannelser, og på vegne af projektpartnerkredsen har HEG og SOSU Nord indsendt ansøgning til regionens udvalg for vækst og regional udvikling, og anmodet om foretræde for udvalget. Det sker mandag d. 06.11.2023.

**Til orientering for bestyrelsen**

*Orienteringen taget til efterretning*

### 12. Underskrift på referat fra tidligere bestyrelsesmøder den 29.03.2023 og den 21.06.2023

**Det indstilles til bestyrelsen at underskrive referatet.**

*Udsættes til næste møde*

### 13. Eventuelt

### 14. Næste møde

Ordinært bestyrelsesmøde er planlagt til **onsdag den 11.12.2023 kl. 16.00-18.30 på SOSU Nord i Aalborg**

Kristian Gaardsøe Søren Valgreen Knudsen

Jette Abildgaard Carsten Møller Beck

Mette Hardam Anne Mette Mortensen

Jens Roesdahl Emma Kristina Jonasson Soldam